b'\n_START_ARTICLE_\nEjakuliacija\n_START_PARAGRAPH_\nEjakuliacija (lot. ejaculatio \xe2\x80\x93 \xe2\x80\x9ei\xc5\xa1metimas, i\xc5\xa1siver\xc5\xbeimas\xe2\x80\x9c; da\xc5\xbeniausiai turima omenyje vyro ejakuliacija) \xe2\x80\x93 s\xc4\x97klos i\xc5\xa1metimo i\xc5\xa1 varpos (pro \xc5\xa1lapl\xc4\x99) faz\xc4\x97, sekanti po erekcijos ir frikcij\xc5\xb3 metu pasiekto lytinio susijaudinimo maksimumo. Ejakuliacija da\xc5\xbenai sutampa su vyro orgazmu. Did\xc5\xbeiausi\xc4\x85 malonum\xc4\x85 sukelia s\xc4\x97kl\xc4\x85 i\xc5\xa1 varpos i\xc5\xa1metantys susitraukimai. S\xc4\x85moningai stabdant ejakuliacij\xc4\x85 (pvz., nustojus atlikti frikcijas mak\xc5\xa1tyje) j\xc4\x85 galima vis nutolinti, ta\xc4\x8diau tos pa\xc4\x8dios sueities metu art\xc4\x97jan\xc4\x8di\xc4\x85 kit\xc4\x85 ejakuliacij\xc4\x85 sulaikyti darosi vis sunkiau._NEWLINE_Ejakuliacija gali \xc4\xafvykti ne tik sueities metu, bet ir masturbuojantis ar meil\xc4\x97s \xc5\xbeaismo metu. Pirmoji ejakuliacija da\xc5\xbeniausiai \xc4\xafvyksta lytin\xc4\x97s brandos metu be lytini\xc5\xb3 santyki\xc5\xb3, nakties metu (poliucija). Tai yra refleksinio pob\xc5\xabd\xc5\xbeio reakcija, tod\xc4\x97l paprastai yra nesustabdomas rei\xc5\xa1kinys. Ejakuliacijos nerviniai centrai yra stuburo smegenyse: parasimpatinis kry\xc5\xbekaulin\xc4\x97s dalies 3-4 segmentuose, o simpatinis \xe2\x80\x93 juosmenin\xc4\x97s dalies 1-3 segmentuose._NEWLINE_Ejakuliacijos atsiradimas prasid\xc4\x97jus lytinei brandai vadinamas egarche.\n_START_SECTION_\nPakartotin\xc4\x97 ejakuliacija\n_START_PARAGRAPH_\nKadangi ejakuliacijos refleks\xc4\x85 skatina simpatin\xc4\x97 nerv\xc5\xb3 sistema, o erekcij\xc4\x85 \xe2\x80\x93 parasimpatin\xc4\x97, tod\xc4\x97l ejakuliacija slopina erekcij\xc4\x85 ir po ejakuliacijos seka refrakcinis laikotarpis, kurio metu stimuliuojant varp\xc4\x85 erekcija yra silpna arba i\xc5\xa1vis nesukeliama. \xc4\xaeprastai \xc5\xa1i faz\xc4\x97 trunka apie pus\xc4\x99 valandos. Tod\xc4\x97l pakartotinei ejakuliacijai pasiekti reikia tam tikro laiko \xe2\x80\x93 kol baigiasi pirmoji refrakcinio laikotarpio faz\xc4\x97 \xe2\x80\x93 o prasid\xc4\x97jus antrajai reikalinga gana \xc5\xbeymi stimuliacija (\xc4\xafprast\xc5\xb3 lytini\xc5\xb3 dirgikli\xc5\xb3 paprastai neu\xc5\xbetenka, bet padeda glamon\xc4\x97s ir felacija)._NEWLINE_Kai kurie vyrai gali s\xc4\x85moningai reguliuoti ejakuliacijos prad\xc5\xbei\xc4\x85, sueities metu j\xc4\x85 u\xc5\xbelaikydami netgi iki valandos. Ejakuliacijos fiziologija nema\xc5\xbea dalimi nulemia reguliaraus sekso da\xc5\xben\xc4\xaf.'